Марко Ганчев
Песен за три гласа

chitanka.info

Тя не е нова, а стара история

тая за тайната слава на втория.

Тя и на примери доста е щедра —

първи професор завежда катедра,

да, ама всеки зад него говори:

учен е другият, който е втори.

Първи хирург е отрупан с прослава,

да, ама при втория се оживява.

Колко съпрузи ще чуят тепърва

вест, че формално са фигура първа.

Но не е много безспорна история

тая за тайната слава на втория.

Често се случва — и кой ще оспори —

втория хич да не става за втори:

нито за втори във женски обятия,

нито за втори, похвален във статия.

Да, но с надежда светът го поглежда:

вторият вечно е пръв по надежда.

Ето отде е и тая история

с тайната трайната слава на втория.

Може би трябва след тия портрети

може би трябва да търсим и трети…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.